**Odôvodnenie**

Viaceré európske štáty v nedávnej minulosti uzavreli bilaterálne dohody s Čínskou ľudovou republikou o spolupráci v oblasti bezpečnosti a spravodlivosti, ktoré Číne umožňujú bezpečnostnými zbormi pôsobiť na území týchto štátov, vraj za účelom ochrany čínskych turistov. I keby malo ísť „iba“ o ochranu čínskych občanov, v skutočnosti možnosť pôsobenia čínskych ozbrojených zborov na území európskych štátov predstavuje potenciálne bezpečnostné riziko pre Európu a osobitne pre Európsku úniu a jej členské štáty.

Slovenská republika je už teraz cieľom vplyvových operácií a snáh Ruskej federácie o zasahovanie do našich vnútroštátnych záležitostí. So znepokojením tak vnímame nielen hrozbu, ktorú predstavuje Ruská federácia, ale tiež evidujeme snahy Čínskej ľudovej republiky o ekonomický vplyv a bezpečnostnú kontrolu v členských štátoch Európskej únie a NATO. Uvedené snahy vnímame ako rozporné s existenčnými záujmami Slovenskej republiky, Európskej únie a NATO.

Preto vyzývame vládu SR, aby sa zdržala uzatvárania zmlúv o spolupráci v oblasti bezpečnosti a spravodlivosti, ktoré by umožňovali ozbrojeným zložkám štátov mimo členských štátov Európskej únie a NATO pôsobiť na území Slovenskej republiky.